תמיר ידעי

תמיר יָדַעִי (נולד ב-16 בדצמבר 1969) הוא קצין צה"ל בדרגת אלוף, המשרת כסגן הרמטכ"ל. שימש כמפקד זרוע היבשה, מפקד פיקוד המרכז, מפקד פיקוד העורף, מפקד המרכז לאימוני מפקדות, מפקד אוגדת איו"ש, ראש חטיבת תורה והדרכה באמ"ץ, מפקד אוגדת אדום, מפקד חטיבת גולני ומפקד יחידת אגוז.

 קורות חיים 
250px|ממוזער|ידעי (מימין) עם אהוד ברק, בני גנץ וטל רוסו במתקפת הטרור בכביש 12 ב-2011
ידעי נולד וגדל בשיכון עליה בכפר סבא למשפחה ממוצא תימני.

התגייס לצה"ל בשנת 1988, ושובץ בגדוד 51 בחטיבת גולני. עבר מסלול הכשרה כלוחם, קורס מ"כים חי"ר וקורס קציני חי"ר. בסיום הקורס שב לגדוד 51 ומונה למפקד מחלקה, והוביל אותה בלחימה בדרום לבנון, בין השאר בהתקלות עם חוליית מחבלים, שהתרחשה במרץ 1991, בוואדי מוזלם הסמוך לכפר ראמיה שבלבנון. הייתה זו ההתקלות הראשונה שלו, אולם מפקד הגדוד, ארז גרשטיין, שנילווה אל הכוח נסך בו ביטחון, והוביל את הכוח להסתערות על שלושת המחבלים שנהרגו מטווח קצר. בהמשך שימש כקצין המבצעים הגדודי. לאחר מכן מונה למפקד פלוגה בגדוד 51. בהמשך שימש כסגן מפקד גדוד 12. לאחר מכן מונה למפקד מחזור בבא"ח גולני. בהמשך שימש כקצין אג"ם של חטיבת גולני. לאחר מכן מונה לראש לשכת סגן הרמטכ"ל, אצל האלופים מתן וילנאי ושאול מופז. בסיום התפקיד יצא ללימודים בפו"ם.

ב-1 במרץ 1998 הועלה לדרגת סא"ל ומונה למפקד גדוד 13, במהלך התפקיד הוביל כוח במרדף אחר מחבל מארגון החמאס בגזרת חברון, ונפצע בהיתקלות, כתוצאה מן הפציעה סיים את תפקידו כמפקד הגדוד בשנת 1999. לאחר שהחלים מונה בשנת 2000 למפקד יחידת אגוז, והוביל אותה בלחימה בין היתר במבצע חומת מגן, ובכלל זה בכיבוש המוקטעה ברמאללה. בתפקיד זה שירת עד שנת 2002.
ממוזער|250px|מפקד עוצבת האש ירון פינקלמן (במרכז) מסביר לידעי (מימין) ולרמטכ"ל אביב כוכבי (משמאל) על מבצע חלוקת המזון של העוצבה בבני ברק, בעת התפרצות נגיף הקורונה בישראל, 2020

ב-3 ביוני 2002 הועלה לדרגת אל"ם ומונה למפקד עוצבת ברעם, ושימש בתפקיד עד שנת 2004. לאחר מכן היה חניך במכללה לביטחון לאומי במחזור ל"ב (2004–2005). ב-4 בספטמבר 2005 מונה למפקד חטיבת גולני, ופיקד על החטיבה בין היתר במהלך מלחמת לבנון השנייה, ובכלל זה במהלך קרב בינת ג'בייל בו פגעו לוחמי החטיבה בכארבעים מחבלי חזבאללה, בתום הקרב הוביל את חילוץ שמונת ההרוגים מגדוד 51. לאחר המלחמה החליט על חידוש "מרוץ גולני" מהחרמון ועד אילת, כדי להשיב את המוראל ולחזק את החיילים, וזאת לאחר מספר שנים של הפסקה עקב אילוצים תקציביים ומבצעיים. בתפקיד זה שירת עד 27 באוגוסט 2008. לאחר עשרים שנות שירות בחטיבת גולני, יצא לשנת לימודים.

ב-1 ביולי 2009 הועלה לדרגת תא"ל ומונה למפקד עוצבת אדום. באוגוסט 2011 פיקד על כוחות צה"ל והימ"מ שהוזנקו לגזרת האוגדה בעקבות מתקפת הטרור בדרום ישראל, בו חדרו מחבלים דרך סיני, ורצחו 6 אזרחים, שוטר וחייל ופצעו עוד כ-30 אזרחים, והוביל את הפעילות בשטח שהביאה להרג המחבלים. את תפקידו סיים ב-7 בספטמבר 2011. בשנים 2011–2013 שירת כראש חטיבת תורה והדרכה באמ"ץ. ב-4 באפריל 2013 מונה למפקד אוגדת איו"ש, ופיקד עליה בין היתר במבצע שובו אחים, בתפקידו שימש עד 5 באוגוסט 2015. בסיום התפקיד יצא ללימודים. לאחר מכן מונה למפקד המרכז לאימוני מפקדות, והשתתף בהקמת בית הספר לפיקוד, שליטה ומטה מבצעי, שלימים נקרא פיקוד ההכשרות והאימונים.
ממוזער|250px|ידעי בתפקיד מפקד זרוע היבשה, בכנס פתיחת המחזור הראשון של תוכנית עילית חדשה לפיקוד קרבי, יוני 2023

ב-2 בפברואר 2017 הועלה לדרגת אלוף וב-5 בפברואר נכנס לתפקידו כמפקד פיקוד העורף, ושירת בתפקיד עד 19 במאי 2020, בין היתר במהלך התפרצות נגיף הקורונה בישראל. ב-14 ביולי 2020 מונה למפקד פיקוד המרכז, תפקיד בו שירת עד 11 באוגוסט 2021. ב-12 באוקטובר 2021 מונה למפקד זרוע היבשה. הוא שירת בתפקיד זה במלחמת חרבות ברזל, וב-12 בדצמבר 2024 סיים שירותו בתפקיד זה.

לאחר הבחירה באייל זמיר לתפקיד הרמטכ"ל, כמחליפו של הרצי הלוי, מונה ידעי לסגנו. ב-6 במרץ נכנס לתפקידו.

 חיים אישיים 
בעל תואר ראשון במדעי המדינה ולימודי המזרח התיכון מהאוניברסיטה העברית בירושלים, תואר שני בביטחון לאומי מהמכללה לביטחון לאומי, ותואר שני נוסף במנהל עסקים מהמרכז האקדמי פרס. בוגר תוכנית המנהיגות הבכירה של קרן וקסנר מחזור 2016.

ידעי הוא קרוב משפחה של הזמר עידן רייכל. נשוי ואב לשלושה.

 לקריאה נוספת 





 קישורים חיצוניים 

 תמיר ידעי, באתר חטיבת גולני



 , פרק מספרו של עשהאל לובוצקי, מן המדבר והלבנון, הוצאת ידיעות ספרים, מתוך אתר הגבורה
 עשרת האחים, תמיר ידעי מספיד את עשרת הרוגי גדוד 51 במלחמת לבנון השנייה, אתר יוטיוב 
 מפקד חדש לעוצבת אדום – תא"ל תמיר ידעי , באתר דובר צה"ל








מכּתביו:
 תמיר ידעי וערן אורטל, פרדיגמת סבבי הרתעה - דפוס אסטרטגי ודוקטרינה במבוי סתום, עשתונות 1 המכללות הצבאיות ינואר 2013.

 * 

 תמיר ידעי וערן אורטל, תנו למטכ"ל לנצח: המפתח להתמודדות עם איראן נמצא בפיתוח הכוח הטריטוריאלי, בין הקטבים 39, אוקטובר 2022

 הערות שוליים 

קטגוריה:מפקדי גדוד 13
קטגוריה:מפקדי יחידת אגוז
קטגוריה:מפקדי עוצבת ברעם
קטגוריה:מפקדי חטיבת גולני
קטגוריה:מפקדי עוצבת אדום
קטגוריה:ראשי חטיבת תורה והדרכה
קטגוריה:מפקדי אוגדת אזור יהודה ושומרון
קטגוריה:מפקדי פיקוד העורף
קטגוריה:מפקדי פיקוד המרכז
קטגוריה:מפקדי זרוע היבשה
קטגוריה:אלופי צה"ל
קטגוריה:חברי המטה הכללי של צה"ל
קטגוריה:חברי המטה הכללי של צה"ל במלחמת חרבות ברזל
קטגוריה:סגני רמטכ"ל
קטגוריה:בוגרי תיכון כצנלסון
קטגוריה:בוגרי המכללה לביטחון לאומי
קטגוריה:בוגרי האוניברסיטה העברית בירושלים
קטגוריה:בוגרי המרכז האקדמי פרס
קטגוריה:קציני צה"ל בוגרי תוכנית המנהיגות הבכירה של קרן וקסנר
קטגוריה:כפר סבא: אישים
קטגוריה:מפקדי חטיבות במלחמת לבנון השנייה
קטגוריה:ישראלים שנולדו ב-1969